b'\n_START_ARTICLE_\nGeorg Dertinger\n_START_SECTION_\nOpv\xc3\xa6kst og uddannelse\n_START_PARAGRAPH_\nGeorg Dertinger gik i grundskole i Lichterfelde og Dahlem. Faderen, Rudolf Dertinger, var l\xc3\xb8jtnant i 1. verdenskrig p\xc3\xa5 \xc3\x98stfronten og faldt i oktober 1914. Georg Dertinger fik i p\xc3\xa5sken 1916 en friplads p\xc3\xa5 kadetskolen i Schloss Pl\xc3\xb6n i Holstein. Sidel\xc3\xb8bende med den milit\xc3\xa6ruddannelse tog han studentereksamen, der blev afsluttet p\xc3\xa5 kadetskolen i Berlin-Lichterfelde i begyndelsen af 1922. Han l\xc3\xa6ste jura og \xc3\xb8konomi p\xc3\xa5 Berlins Universitet og arbejdede samtidig hermed p\xc3\xa5 Magdeburgische Zeitung, og senere p\xc3\xa5 avisen Stahlhelm, Bund der Frontsoldaten.\n_START_SECTION_\nMedlemskab af DNVP og journalistisk l\xc3\xb8bebane\n_START_PARAGRAPH_\nDertinger var medlem af Deutschnationale Volkspartei (DNVP) og var en del af den s\xc3\xa5kaldte "Tyske herreklub". Han havde t\xc3\xa6tte kontakter til lederen af Zentrum, senere kansler Franz von Papen og kredsen omkring magasinet Die Tat, der var taler\xc3\xb8r for en "revolution\xc3\xa6r konservatisme" og anti-kapitalisme. Som journalist fulgte han med Pape, da denne i 1933 ledte forhandlingerne med Tyskland og Den Hellige Stol om Reichskonkordat. Sidel\xc3\xb8bende arbejdede Dertinger som journalist p\xc3\xa5 avisen Dienst aus Deutschland og en r\xc3\xa6kke forskellige  provinsaviser.\n_START_SECTION_\nMedlemskab af \xc3\x98st-CDU og politisk karriere\n_START_PARAGRAPH_\nEfter afslutningen af 2. verdenskrig var Dertinger i 1945 blandt stifterne af det nye politiske parti i den sovjetiske bes\xc3\xa6ttelseszone, Christlich-Demokratischen Union Deutschlands (CDU). Dertinger var det nye parties pressereferent og overtog i 1946 posten som generalsekret\xc3\xa6r og var i perioden 1949-53 n\xc3\xa6stformand i partiet._NEWLINE_Han st\xc3\xb8ttede partiets officielle linje med en t\xc3\xa6t samarbejde med det regerende SED og var modstander af formanden Jakob Kaisers  uafh\xc3\xa6ngige linje. Dertinger fik Kaiser afsat i december 1947._NEWLINE_Dertinger blev i 1949 suppleant til DDR\'s Volkskammer i forbindelse med DDR\'s grundl\xc3\xa6ggelse. Dertinger havde stor indflydelse p\xc3\xa5 udformningen af DDR\'s f\xc3\xb8rste forfatning og den 11. oktober 1949 blev han udn\xc3\xa6vnt til den nye republiks f\xc3\xb8rste udenrigsminister i Otto Grotewohl\'s regering. Den 13. oktober 1949 offentliggjorde han i CDU-avisen Neue Zeit sin udenrigspolitiske m\xc3\xa5ls\xc3\xa6tning._NEWLINE_Som udenrigsminister deltog han den 6. juli 1950 i underskrivelsen af G\xc3\xb6rlitzer-traktaten, som DDR efter sovjetisk pres accepterede, hvorved gr\xc3\xa6nsen til Polen blev flyttet frem til Oder-Neisse-linjen. Den 27. januar 1951 underskrev han med Polens udenrigsminister Stanis\xc5\x82aw Skrzeszewski afslutningsprokollen, der fastlagde gr\xc3\xa6nsen ved Frankfurt/Oder.\n_START_SECTION_\nPolitisk udrensning\n_START_PARAGRAPH_\nDen 15. januar 1953 blev Dertinger arresteret af DDR\'s  Ministerium f\xc3\xbcr Staatssicherheit (StaSi) under anklager om "statsfjendtlig virksomhed" og i 16 m\xc3\xa5neder anbragt i en underjordisk celle under Berlin-Hohensch\xc3\xb6nhausen, mens regimet forberedte en skueproces, der blev gennemf\xc3\xb8rt for DDRs h\xc3\xb8jesteret._NEWLINE_ Dertinger blev ved skueprocessen kendt skyldig i fors\xc3\xb8g p\xc3\xa5 at \xc3\xb8del\xc3\xa6gge DDR gennem en tilbagevenden "af monopolistiske stor-grundbesiddere og fascister" og at have bidraget "gennem organisering af bev\xc3\xa6bnede fascistiske bander ved demarkationslinjen". Han blev id\xc3\xb8mt 15 \xc3\xa5rs f\xc3\xa6ngsel, som han tilbragte i f\xc3\xa6ngslet i Bautzen. Han sad indesp\xc3\xa6rret frem til 1964, hvor han blev l\xc3\xb8sladt f\xc3\xa5 \xc3\xa5r f\xc3\xb8r sin d\xc3\xb8d. Forinden retssagen var Dertingers privatsekret\xc3\xa6r Gerold Rummler i 1952 af Stasi blevet beordret til at samle belastende information om udenrigsministeren og videregive dette til Stasi. Rummler flygtede derfor til Vestberlin._NEWLINE_DDR\'s regime straffede ikke blot Dertinger, men gjorde ogs\xc3\xa5 brug af Sippenhaft (sl\xc3\xa6gtsh\xc3\xa6ftelse). Dertingers hustru blev id\xc3\xb8mt otte \xc3\xa5rs f\xc3\xa6ngsel, som hun afsonede uden afkortning. Dertingers 15-\xc3\xa5rige s\xc3\xb8n blev id\xc3\xb8mt tre \xc3\xa5rs f\xc3\xa6ngsel. Den 13-\xc3\xa5rige datter Oktavia blev ogs\xc3\xa5 id\xc3\xb8mt f\xc3\xa6ngselsstraf og derefter overgivet i varet\xc3\xa6gt til bedstemoderen (som ogs\xc3\xa5 var blevet arresteret) og derefter forvist til Erzgebirge. Den yngste s\xc3\xb8n, Christian p\xc3\xa5 9 \xc3\xa5r blev givet en ny identitet og herefter tvangsadopteret til en partitro (SED) familie._NEWLINE_Efter murens fald blev Dertinger rehabiliteret i 1990.'